b'\n_START_ARTICLE_\n\xc4\x8crni Kri\xc5\xbe pri Hrastovcu\n_START_PARAGRAPH_\n\xc4\x8crni Kri\xc5\xbe pri Hrastovcu je slovenska zgodovinska povest, ki jo je po ustnem izro\xc4\x8dilu leta 1928 zapisal sodnik in pisatelj O\xc5\xbebalt Ilaunig.\n_START_SECTION_\nKnjiga in uprizoritev\n_START_PARAGRAPH_\nS \xc5\xa1tevilko 28 z dne 24. maja 1928 je za\xc4\x8del Slovenski gospodar objavljati povest \xc4\x8crni kri\xc5\xbe pri Hrastovcu, ki pa je z razliko od prej\xc5\xa1nje povesti postavljena na \xc5\xa0tajersko. Slovenski gospodar je ob najavi objavljanja zapisal:\xc2\xa0\xc2\xbbV na\xc5\xa1i novi zgodovinski povesti se obravnava na zanimiv in z burnimi dogodljaji prepleten na\xc4\x8din srednjeve\xc5\xa1ki del zgodovine na\xc5\xa1ih divnih Slovenskih goric\xe2\x80\xa6 Slovenski gospodar ima najve\xc4\x8d naro\xc4\x8dnikov ravno v Slovenskih goricah in radi tega bodo ti \xc5\xa1e posebno posegli po tej povesti, ki jim opisuje njihove kraje in jih bo seznanila z zgodovino pro\xc5\xa1losti\xe2\x80\xa6\xc2\xab_NEWLINE_Pri pisanju te zgodovinske povesti se je opiral na ve\xc4\x8d zgodovinskih virov, med njimi na Kroniko \xc5\xbeupnije Sv. Lenarta, Kroniko \xc5\xbeupnije Sv. Ruperta in Zgodovino slovenskega naroda Josipa Grudna. Nekateri izmed virov, ki jih je uporabil, so bili v nem\xc5\xa1kem jeziku, kot sta na primer B\xc3\xbcrger- und Ratsprotokoll bey dem Markt St. Leonhard in Topografisch-statistisches Lexikon von Steiermark._NEWLINE_Leta 1929 je povest iz\xc5\xa1la v knji\xc5\xbeni obliki. Zalo\xc5\xbeila jo je tiskarna sv. Cirila v Mariboru. Vsebina je poleg ljubezenske zgodbe podkrepljena z zgodovinskimi dejstvi, kot je npr. opis sekte skaka\xc4\x8dev pri Sv. Lenartu. To sekto je Ilaunig dodobra opisal, kar je \xc5\xbee prej uporabil za prispevke v \xc4\x8dasnikih, prav tako kot tudi zgodovino grada Hrastovec._NEWLINE_Leta 1933 je bogoslovec Davorin Petan\xc4\x8di\xc4\x8d povest \xc4\x8crni kri\xc5\xbe pri Hrastovcu predelal v \xc5\xbealoigro. Lenar\xc5\xa1ki kaplan Zdravko Korde\xc5\xbe je hotel igro takoj udejanjiti, a zaradi ukinitve dru\xc5\xa1tev, in s tem tudi lenar\xc5\xa1ke Zarje, se je uprizoritev za nekaj mesecev prestavila. Ilaunig je bil osebno povabljen na prvo predstavo 8. septembra 1933 v Narodnem domu. Ni se posebej veselil predstave, saj se je bal, da bo uprizoritev igre pokvarila njegov vtis, ki ga je imel o osebah, ki jih je ustvaril v povesti._NEWLINE_Predstava je bila razprodana, igra pa je do\xc5\xbeivela pravo zmagoslavje in bila razprodana tudi 10. in 17. septembra. Slovenec je zapisal, da "ni je skoraj prireditve, za katero bi se ljudje bolj zanimali\xe2\x80\xa6"_NEWLINE_Igralci prosvetnega dru\xc5\xa1tva Zarja pri Sv. Lenartu so igro "\xc4\x8crni kri\xc5\xbe pri Hrastovcu" zaigrali tudi v Mariboru. Predstava je bila 22. oktobra 1933 ob 20. uri v dvorani Zadru\xc5\xbene gospodarske banke v Mariboru na Aleksandrovi cesti 6. Odmevi v \xc4\x8dasnikih so bili odli\xc4\x8dni, dvorana je bila polna in predstava razprodana. Ogledali so si jo tudi odli\xc4\x8dni gostje, med njimi stolni kanonik Franc \xc4\x8casl in Rudolf Jane\xc5\xbei\xc4\x8d, ravnatelj Josip Tomin\xc5\xa1ek ter vi\xc5\xa1jesodni svetnik Travner. Ilaunig je bil presre\xc4\x8den nad ugodnim odzivom ob\xc4\x8dinstva in zapisal je, da je vesel, ker se je uresni\xc4\x8dil njegov namen dati narodu nekaj pristnega in trajnega.\n_START_SECTION_\nZgodba\n_START_PARAGRAPH_\nV 16. stol. se je mladi hrastov\xc5\xa1ki grof Friderik Herberstein zaljubil v lepo Agato z gradi\xc4\x8da \xc5\xa0tralek. Friderikova mati je nasprotovala njuni ljubezni, zato sta se poro\xc4\x8dila naskrivaj, v Stiperjevi kapeli (danes podru\xc5\xbeni\xc4\x8dna cerkev sv. Marije v Radehovi). Friderikova mati je Agato iz ma\xc5\xa1\xc4\x8devanja obdol\xc5\xbeila \xc4\x8darovni\xc5\xa1tva. V \xc4\x8dasu, ko je bil grof Friderik na vojni, jo je z mu\xc4\x8denjem prisilila, da je vrgla komaj rojenega otroka v gore\xc4\x8do pe\xc4\x8d. Nato jo je ovadila sodniku, ki jo je obsodil na smrt. Zahtevala je, da Agato obglavijo. Ko se je Friderik vrnil iz bojev, je seveda ni ve\xc4\x8d na\xc5\xa1el. Iz \xc5\xbealosti ji je na nesre\xc4\x8dnem kraju postavi \xc4\x8drn kri\xc5\xbe, simbol nesre\xc4\x8dne ljubezni.'